Document ID: 32008D0631

ODLOČBA KOMISIJE
z dne 29. julija 2008
o spremembi Odločbe 2006/805/ES v zvezi z nekaterimi regijami držav članic iz Priloge in podaljšanjem obdobja uporabe navedene odločbe
(notificirano pod dokumentarno številko C(2008) 3964)
(Besedilo velja za EGP)
(2008/631/ES)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Direktive Sveta 89/662/EGS z dne 11. decembra 1989 o veterinarskih pregledih v trgovini znotraj Skupnosti glede na vzpostavitev notranjega trga (1) in zlasti člena 9(4) Direktive,
ob upoštevanju Direktive Sveta 90/425/EGS z dne 26. junija 1990 o veterinarskih in zootehničnih pregledih, ki se zaradi vzpostavitve notranjega trga izvajajo v trgovini znotraj Skupnosti z nekaterimi živimi živalmi in proizvodi (2), in zlasti člena 10(4) Direktive,
ob upoštevanju naslednjega:
(1)
Odločba Komisije 2006/805/ES z dne 24. novembra 2006 glede nadzornih ukrepov za zdravje živali v zvezi s klasično prašičjo kugo v nekaterih državah članicah (3) je bila sprejeta kot odziv na izbruhe klasične prašičje kuge v nekaterih državah članicah. Navedena odločba določa nekatere ukrepe za nadzor klasične prašičje kuge v navedenih državah članicah.
(2)
Odločba 2006/805/ES se uporablja do 31. julija 2008. Zaradi stanja klasične prašičje kuge na nekaterih območjih Bolgarije, Nemčije, Francije, Madžarske in Slovaške je primerno podaljšati obdobje uporabe navedene odločbe do 31. julija 2009.
(3)
Bolgarija je Komisijo obvestila o nedavnem izbruhu klasične prašičje kuge pri divjih prašičih in prašičih na gospodarstvih na svojem ozemlju. Glede na navedene informacije se je stanje bolezni pri divjih prašičih v navedeni državi članici znatno izboljšalo. Poleg tega se za klasično prašičjo kugo nič več ne domneva, da je pri prašičih na gospodarstvih endemična. Bolgarija je Komisijo obvestila tudi, da so bili sprejeti dodatni ukrepi za izključitev klasične prašičje kuge pri prašičih na komercialnih kmetijah, ki so odposlani za zakol. Prepoved odpošiljanja svežega svinjskega mesa, svinjskih mesnih pripravkov in proizvodov iz svinjskega mesa iz Bolgarije v druge države članice iz Odločbe 2006/805/ES se zato ne sme več uporabljati.
(4)
Čeprav se je stanje klasične prašičje kuge pri divjih prašičih v Bolgariji izboljšalo, je v navedeni državi članici še vedno možen izbruh te bolezni. Zato mora za celotno ozemlje Bolgarije še naprej veljati prepoved odpošiljanja živih prašičev v druge države članice. Navedeno celotno ozemlje je treba v skladu s tem vključiti v del II Priloge k Odločbi 2006/805/ES.
(5)
Madžarska in Slovaška sta Komisijo obvestili tudi o nedavnem izbruhu klasične prašičje kuge pri divjih prašičih na svojih ozemljih. Glede na razpoložljive epidemiološke informacije je treba za območja v navedenih državah članicah podaljšati obdobje uporabe nadzornih ukrepov v zvezi s klasično prašičjo kugo, da se vključijo tudi nekatera območja okrajev Heves in Borsod-Abaúj-Zemplén na Madžarskem ter celotna okrožja Rimavská Sobota, Nové Zámky, Levice in Komárno na Slovaškem. Odločbo 2006/805/ES je treba zato ustrezno spremeniti.
(6)
Ukrepi, predvideni s to odločbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO ODLOČBO:
Člen 1
Odločba 2006/805/ES se spremeni:
1.
V členu 14 se datum „31. julija 2008“ nadomesti z datumom „31. julija 2009“.
2.
Dela II in III Priloge se nadomestita z besedilom iz Priloge k tej odločbi.
Člen 2
Ta odločba je naslovljena na države članice.
V Bruslju, 29. julija 2008

Labels: 3
0
18
6